רון שובל

ביוגרפיה

רון שובל הוא החמישי בין שישה אחים. דודו הוא שלום שובלי, מנהיג להקת השובלים.
שובל נולד וגדל בנווה עופר למשפחה יוצאת תימן. למד בבית הספר היסודי "ברנר".

קריירה

החל את הקריירה המוזיקלית כבר בגיל 13, כשיצא אלבומו הראשון נעורים, האלבום נחל הצלחה בקרב חובבי הז'אנר הים תיכוני. יגאל חרד עיבד את שירי האלבום.   
ב-1989 יצא אלבומו השני מרגיש בדרך, שהפך את שובל לכוכב. שירו המצליח "לפעמים", שכתב מיכה שטרית והלחין ארקדי דוכין, פרסם אותו במוזיקה הים תיכונית. עוד בלטו באלבום "שיר הגיטרה" (מילים ולחן: דורון שור) חידושים לשיר "פמלה" ביחד עם מבצעו המקורי - בועז שרעבי, ו"יש מקום" (במקור: יהורם גאון). אהוד שמר הפיק מוזיקלית, ננסי ברנדס עיבד וניגן בקלידים, ובנוסף אליו השתתפו בהקלטות: שמוליק בודגוב בגיטרות, איקי לוי בתופים וכלי הקשה, בנצי גפני בגיטרה בס, פטר ורטהיימר בכלי נשיפה, ומירל רזניק בכינור.   
בהגיעו לגיל 18 השתמט משירות בצה"ל - על כך ספג ביקורות ] 
ב-1991 יצא אלבומו השלישי כבר לא ילד בו לא הצליח שובל לשחזר את ההצלחה של אלבומו הקודם. בין שירי האלבום בלטו: "עדר" (מילים: אהוד שמר, לחן רמי ברזל), "לא פוחד לגדול" (מילים: אהוד מנור, לחן: בועז שרעבי) ו"המלך מאוהב" (מילים: חמוטל בן זאב, לחן: אהוד שמר). אמרגנו של שובל - אהוד שמר הפיק מוזיקלית את האלבום, יאיר סתוי עיבד, וניגן בקלידים, פסנתר ותיכנות תופים, ואיתו ניגנו עוד אבי סינגולדה בגיטרות, יוסי מנחם בגיטרה בס, אלי מגן בקונטרה בס, שם טוב לוי בחלילים, ונגנים נוספים.   
לאחר שנפרד מאמרגנו אהוד שמר, הוציא שובל ב-1993 את אלבומו הרביעי שמש כנען שלא זכה להצלחה מסחרית. את שיר הנושא הלחין שובל עצמו למילים של יואב גינאי. עוד בלטו באלבום "המואזין" (מילים ולחן: יוני רועה), "יפהפייה" (מילים: דודו ברק, לחן ועיבוד: אהובה עוזרי) וחידוש ל"שושנת פלאים", שביצע במקור צביקה פיק. רן שם-טוב עיבד את שירי האלבום.   
באמצע שנות ה-90 חזר שובל לטיפולו של שמר. באלבומו החמישי חלק מגופי שיצא ב-1998 בלטו בין היתר "חלק מגופי" ו"איך אפשר", וחידוש ל"אל תעזבי" (שבוצע במקור על ידי בועז שרעבי). האלבום הפך להצלחה גדולה ונמכר בעשרות אלפי עותקים מה שהפך את שובל לזמר מועדונים מבוקש. מיכל חזון ושלמה מיוסף יצרו את מרבית שירי האלבום, כששובל עצמו מלחין 3 משירי האלבום. אריה ברקוביץ' ובצלאל גלעדי התחלקו בעיבודי השירים. זמן קצר לאחר צאת האלבום נפרדו שוב דרכיהם של שובל ושמר, והזמר חבר לאמרגן אשר ראובני. 
ב-1999 יצא האלבום הכפול עובר בשנים, שרובו כלל גרסאות כיסוי לשירים ישנים. אריה ברקוביץ' ובצלאל גלעדי עיבדו את שירי האלבום. במקביל עבד שובל על אלבום חדש בו לקח חלק בהלחנה. 
השיר מסובבת אותי, מתוך האלבום באותו השם, שיצא ב-2001 זכה להצלחה רבה. באלבום של סאבלימינל משנת 2002, "האור והצל", התארח שובל בשיר "אני יכול" שגם כן הצליח.  
בתחילת 2003 הוציא את אלבום האולפן מיכאלה בו ביצע חידוש לשיר "אין עוד יום" (שבוצע במקור על ידי גידי גוב), והשיר "די מספיק" שכתב אילן גולדהירש. שני השירים זכו להצלחה. שובל הלחין בעצמו 3 שירים לאלבום (אחד מהם עם שלומי שבת). יוצרים נוספים שהשתתפו באלבום: יוסי גיספן, שמואל אלבז ויוני רועה. יעקב למאי עיבד את מרבית שירי האלבום.   
בדצמבר 2004 הוציא את אלבומו העשירי, הלב נתפס, שכלל את שיר הנושא, שכתב אילן גולדהירש, "אני לא אשכח" שכתבה רינת גבאי, "שגעי אותי", "ריקוד החתונה" (שנכתב לחתונתו של שובל), “לפני ואחרי”, שכתב והלחין עוזי חיטמן זמן קצר לפני מותו, וחידוש "לאת ואני" עם יעל בר-זוהר (שביצע במקור שלמה ארצי באירויזיון 1975). יוצרים נוספים שהשתתפו באלבום: אהוד מנור, נחום מוכיח, ויוסי בן-דוד. 
בשנת 2008 יצא אלבומו "בחדרי ליבי", שזכה להצלחה יחסית ובמיוחד בלט בו השיר "אל תדאגי לי אמא".  
בנובמבר 2009 הוציא את הסינגל "לילה משגע" (מילים: צ'ולי זכאי, לחן ועיבוד: שי ראובני). השיר שימש כשיר הנושא של האלבום שהוציא שובל בדצמבר 2012. האלבום כלל גם חידוש לשיר "גאולה" (מקור: חמי רודנר), שהקליט שובל לפרויקט ולאלבום "שני צדדים למטבע".    
ב-2010 לפרויקט ולאלבום "שרים עוזי חיטמן" חידש את "מן הקולות", שהתפרסם בביצועו של חיים משה.     
בפברואר 2013 הוציא "תשארי לנצח" בלדה אהבה למוזיקה, למילים של עציון מוסאי, ולחן של דן סמרא. עוד באותה שנה הוציא יחד עם טום קשתי את הסינגל "בואי נעשה חיים". 
ב-2016 הוציא את הסינגל "אני חוזר", בעקבות השתתפותו בתוכנית הטלוויזיה "הישרדות".
ביולי 2017 הוציא את הדואט "אם את אוהבת" ביחד עם הזמר הצעיר מתן לוי, למילים ולחן של אופיר כהן. בנובמבר 2017 הוציא את השיר הקיצבי "רק הקצב מדבר" למילים ולחן של רמי לב ועיבוד של ערן כרמי.

השתתפותו בתוכניות ריאליטי

ב-2009 השתתף בתוכנית "המטבח VIP" בהנחיית השף עזרא קדם ששודרה בערוץ 2. 
ב-2012 השתתף בסדרת הדוקו-ריאליטי "גולסטאר" שהוקרנה בערוץ HOT3, וגם ביצע את שיר הנושא "זה לא נורמלי", שהפך ללהיט. 
ב-2015 השתתף בתוכנית "הקודחים". בהמשך אותה שנה השתתף בתוכנית המציאות "הישרדות", מטעם הזכיינית "רשת", הגיע ל-"שבט המאוחד", אך הפך למודח ה-10.
שובל נשוי לדקלה ולהם ילד. מתגוררים ברמת גן.